Recalcularea pensiilor, o măsură anunțată încă de la finalul anului precedent care ar trebui să afecteze peste 4,5 milioane de pensii, intră în "linie dreaptă" după cum s-a exprimat șeful Casei Naționale de Pensii, Daniel Baciu. El a anunțat luni, 25 martie, că a fost semnat contractul pentru realizarea softului necesar procesului de recalculare, care va începe de la sfârșitul lunii mai sau, cel târziu, în primele zile de iunie. Premierul Marcel Ciolacu dădea asigurări că sumele rezultate în urma recalculării vor începe să fie plătite din luna septembrie, fiind și bugetate și realizată analiza de impact.
Daniel Baciu, într-o apariție televizată, a dat și un exemplu al impactului pe care aceste recalculări ar trebui să le aibă, mai ales pentru persoanele cu pensie mai mică.
"Vom crește în special pensii mici (…) Din simulările pe care le-am avut, vor fi creșteri spectaculoase de 70%, 80%, chiar 90% pentru cei care au realizat acele stagii superioare și au avut contribuții mici la sistem, adică au lucrat pe salariul minim pe economie. De exemplu, o femeie care a lucrat la o țesătorie timp de 40 de ani va primi o creștere de aproximativ 1.000 de lei în plus la pensie. Dacă a muncit 40 de ani, va avea următoarele puncte de stabilitate: 5*0,5 puncte + 5*0,75 puncte + 5*1 punct = 11,5 puncte. La acestea se adaugă punctele de contributivitate", a declarat șeful Casei de Pensii într-o apariție televizată la România TV.
Aceste declarații, coroborate cu asigurarea dată prealabil de Marcel Ciolacu că nimeni nu va pierde la pensie în urma recalculării, creează un optimism în rândul pensionarilor. Rămâne de văzut dacă promisiunile se vor transforma în realitate de la 1 septembrie.
Vlad B.